Wunpawng Mungdan Shanglawt Hpyendap KIA Dapba 5 npu, dung 15 shara rai nga ai Manmaw-Laiza lam sinpraw hkran de, Myen hpyendap kaw nna shani shagu nbungli hte wa gap gasat nga ai gaw bat mi hpring sai re.
KIO ginjaw shimlam matu ahkyak ai Alaw bum hpe Myen hpyendap gaw April 11 ya shani kaw nna lagaw dap hte gasat ai hpang, sum machyi ai lam law law hkrum ai majaw, nbungli hte hkrai wa gap nga ai re.
April 30, dai ni sha pyi nbungli hte yawm htum 9 lang da bat wa gap ai lam chye lu ai.
Bai nna Myen hpyendap gaw Myothit, Kunglaw hte Sihat mare ni hta, mung shawa ni a dum nta hte Hpunggyi jawng hkan dap jung nna sinat kaba gap bun ai lam ni galaw nga ai re.
Myen hpyen nbungli wa gap ai majaw hte laknak kaba a majaw, mung shawa si hkala ai lam ni mung byin nga ai re.
Majan a majaw buga sha law malawng gaw ya ten Nmawk hte Manmaw mare kata de hpyen yen hku nna hprawng yen shingbyi nga ai lam chye lu ai.
kac_Latn kac_Latn kac_Latn kac_Latn kac_Latn kac_Latn